ኢትዮጵያ ግብፅና ሱዳን የህዳሴውን ግድብ የሚያጠና አማካሪ ሐሙስ ይመርጣሉ
ዓለም አቀፍ የባለሙያዎች ቡድን የህዳሴው ግድብ ላይ ጥናት አድርጎ ያቀረባቸውን ሁለት ምክረ ሐሳቦች ተግባራዊ ለማድረግ የኢትዮጵያ፣ የግብፅና የሱዳን የቴክኒክ ኮሚቴ ባወጣው ዓለም አቀፍ ጨረታ ብቁ የሆነውን አማካሪ ኩባንያ ሐሙስ ይፋ ያደርጋሉ ተብሎ ይጠበቃል፡፡ይኼንኑ የኩባንያ መረጣ ለማከናወን የሦስቱ አገሮች የቴክኒክ ኮሚቴ አባላት በግብፅና በሱዳን በተለያዩ ወቅቶች የመከሩ ሲሆን፣ የመጨረሻ ምክክራቸውን ለማድረግ በአሁኑ ወቅት አዲስ አበባ እንደሚገኙ ለማወቅ ተችሏል፡፡የኢትዮጵያ የውኃ፣ መስኖና ኢነርጂ ሚኒስቴር የግብፅና የሱዳን አቻ ሚኒስቴሮች የሚመረጠው ኩባንያ ይፋ በሚሆንበት ቀን እንዲገኙ በላከው ደብዳቤ መሠረት የሁለቱ አገሮች ሚኒስትሮች ረቡዕ አዲስ አበባ ይገባሉ ተብሎ ይጠበቃል፡፡ኢትዮጵያ፣ ግብፅና ሱዳን በጋራ እንዲያጠኗቸው የተባሉት ሁለት ምክረ ሐሳቦች መካከል አንደኛው ግድቡ በሁለቱ የታችኛው ተፋሰስ አገሮች ላይ ሊያደርስ የሚችለውን ማኅበራዊና አካባቢያዊ ጉዳት መገምገም ነው፡፡ ሁለተኛው ደግሞ ግድቡ በተለያዩ የዝናብ ወቅቶች የሚሞላበትና ኃይል የሚያመነጭነበት የውኃ አለቃቀቅ አግባብ ወይም ኃይድሮ ሲሙሌሸን ሞዴል ናቸው፡፡ይኼንን ጥናት ለማካሄድ በቅድሚያ ከተመረጡ የተለያዩ የአምስት አገሮች ሰባት ኩባንያዎች መካከል፣ ከሦስት አገሮች የተለዩ አራት ኩባንያዎች በቴክኒክ መመዘኛው ብቁ ሆነው በመመረጣቸው የማበላለጡ ተግባር ከአሥራ አምስት ቀን በፊት ሱዳን ላይ ተከናውኖ ነበር፡፡የተወዳዳሩት አራት ኩባንያዎች የፈረንሳዩ ቢአርኤል ኢንጂነርስ፣ ሌላው የፈረንሳይ ኩባንያ ኤቴልዴልተሬዘ፣ እንዲሁም የኔዘርላንድ ስሜክና ሌላ አንድ የአውስትራሊያ ኩባንያ ይገኙበታል፡፡በአዲስ አበባ ለሁለት ቀናት በሚካሄደው ስብሰባ ጥናቶቹን የሚያከናውን አንድ ኩባንያ ይፋ እንደሚሆንና የውኃ፣ መስኖና ኢነርጂ ሚኒስቴር የወሰንና ወሰን ተሻጋሪ ወንዞች ዳይሬክቶሬት ዳይሬክተርና የብሔራዊ ቴክኒክ ኮሚቴ አባል አቶ ተሾመ አጥናፉ ለሪፖርተር አረጋግጠዋል፡፡የሚመረጠው ኩባንያ ጥናቱን አጠናቆ ሪፖርት የሚያደርገው ለሦስቱ አገሮች የጋራ ቴክኒክ ኮሚቴ ሲሆን፣ ይህ ኮሚቴ የሚቀርብለት ሪፖርት ላይ ያለ ልዩነት የሚወሰነው ውሳኔ ተግባራዊ እንደሚሆን፣ የሦስቱ አገሮች መረጃዎች ሰሞኑን በሱዳን የተፈራረሙት የመርህ መግለጫ ያስረዳል፡፡የቴክኒክ ኮሚቴው ያለ ልዩነት መወሰን ካልቻለ ጉዳዩ ለሦስቱ አገሮች የውኃ  ሚኒስትሮች፣ ይህ ካልሆነ ደግሞ ለሦስቱ አገር መሪዎች እንደሚቀርብ የመርህ መግለጫው ያስረዳል፡፡